Az Európai Központi Bank iránymutatása

(2000. február 3.)

az Európai Központi Bank devizatartalékokat megtestesítő eszközeinek nemzeti központi bankok általi kezeléséről, valamint az Európai Központi Bank devizatartalékokat megtestesítő eszközeit érintő műveletek jogi dokumentációjáról

(EKB/2000/1)

(2000/516/EK)

AZ EURÓPAI KÖZPONTI BANK KORMÁNYZÓTANÁCSA,

tekintettel az Európai Közösséget létrehozó Szerződésre (a továbbiakban: "a Szerződés") és különösen annak 105. cikke (2) bekezdésének harmadik francia bekezdésére és a Központi Bankok Európai Rendszere és az Európai Központi Bank Alapokmánya (a továbbiakban: "az Alapokmány") 3. cikke (1) bekezdésének harmadik francia bekezdésére, 12. cikkének (1) bekezdésére, 14. cikkének (3) bekezdésére és 30. cikkének (6) bekezdésére,

mivel:

(1) Az Alapokmány 30. cikke (1) bekezdése értelmében az Európai Központi Bankot (EKB) a közös valutát elfogadó tagállamok nemzeti bankjai látják el devizatartalékokat megtestesítő eszközökkel, és az teljes körűen jogosult a ráruházott devizatartalékok birtoklására és kezelésére.

(2) Az Alapokmány 9. cikkének (2) bekezdése és a 12. cikkének (1) bekezdése értelmében az EKB egyes műveleteit bonyolíthatja a tagállamok nemzeti bankjain keresztül és igénybe veheti a nemzeti bankok segítségét e műveletek végrehajtásában; az EKB ennek megfelelően úgy tekinti, hogy a nemzeti bankok az EKB megbízásából járnak el és kezelik a devizatartalékokat megtestesítő eszközöket; az EKB szükségesnek látja, hogy az EKB devizatartalékokat megtestesítő eszközeinek kezelésében az EKB megbízásából eljáró nemzeti bankok egy magatartási kódexet alkalmazzanak és egyéb eljárásokat kövessenek az EKB partnereivel.

(3) A nemzeti bankok bevonása az EKB-ra ruházott devizatartalékokat megtestesítő eszközök kezelésébe és a kezeléssel összefüggő ügyletekbe az EKB devizatartalékokat megtestesítő eszközeit érintő műveletek dokumentálásának szükségességét eredményezi.

(4) Az Alapokmány 12. cikkének (14) bekezdésével, valamint 14. cikkének (3) bekezdésével összhangban az EKB iránymutatásai a közösségi jog szerves részét képezik,

AZ ALÁBBI IRÁNYMUTATÁST FOGADTA EL:

1. cikk

Értelmező rendelkezések

Az iránymutatás alkalmazásában:

- "résztvevő tagállamok": mindazok a tagállamok, amelyek a Szerződés alapján elfogadták a közös valutát,

- "nemzeti bankok": tagállamok központi bankjai.

2. cikk

A nemzeti bankok megbízotti jogállása

1. Minden egyes nemzeti bank az EKB megbízásából hajtja végre az EKB devizatartalékait érintő műveleteket, és a műveletek megkezdése a megbízásos jogviszony fennállásának elismerését jelenti. Az EKB megbízásából eljáró nemzeti bankok az általuk bonyolított műveletek során minden egyes ügylet megkötésekor valamennyi felet tájékoztatják az EKB főkötelezetti jogállásáról, mind név szerint, mind a számlaszám vagy a számlaazonosító megadásával.

2. A nemzeti bankok minden alkalommal, amikor a fenti megbízásos jogviszony keretében az EKB devizatartalékokat megtestesítő eszközeit érintő műveleteket hajtanak végre, az EKB érdekeinek alárendelik saját vagy azon szervezet érdekeit, amelyek számára az adott műveletet végrehajtják.

3. Az EKB-ügyletekben részt vevő másik fél kérésére a nemzeti bankoknak a megbízás bizonyítékának átadásával minden alkalommal igazolniuk kell, hogy jogosultak az EKB megbízottjaként eljárva annak devizatartalékokat megtestesítő eszközeit érintő műveletek végrehajtására.

3. cikk

Jogi dokumentálás

1. Az EKB devizatartalékokat megtestesítő eszközeit érintő minden műveletet az e cikkben megkövetelt jogi dokumentálás mellett kell lebonyolítani.

2. Az iránymutatás 1. mellékleteként csatolt formanyomtatványon elkészített keretmegállapodást - annak szerves részeként - minden olyan típusmegállapodáshoz csatolni kell, amelynek alapján az EKB devizatartalékokat megtestesítő eszközeit érintő, fedezeti biztosítékkal ellátott műveleteket (ideértve mindenfajta visszavásárlási megállapodást, fordított visszavásárlási megállapodást, Buy/sell-back agreement-et, sell/buy-back agreement-et, értékpapírkölcsön-megállapodásokat és háromoldalú repo-konstrukciókat), illetve tőzsdén kívüli derivatív műveleteket bonyolítanak le.

3. Az EKB-ügyletekben részt vevő valamennyi féllel érvényben kell lennie az ezen iránymutatás 2. mellékleteként csatolt formanyomtatványok egyikének megfelelő nettósítási keretmegállapodásnak.

4. Az EKB devizatartalékokat megtestesítő eszközeit érintő minden olyan, fedezeti biztosítékkal ellátott műveletet, amely visszavásárlási megállapodást, fordított visszavásárlási megállapodást, buy/sell-back agreement-et, sell/buy-back agreement-et és az EKB devizatartalékokat megtestesítő eszközeit érintő tőzsdén kívüli derivatív műveleteket foglal magában, az iránymutatás 3. mellékletében meghatározott keretszerződések alapján dokumentálnak, amelyek formáját az EKB hagyja jóvá és időről időre módosíthatja.

5. Az EKB devizatartalékokat megtestesítő eszközeit érintő, pénzügyi közvetítők által nyújtott pénzügyi szolgáltatásokhoz kapcsolódó rendelkezéseket - beleértve korlátozás nélkül minden fajta banki, értékpapír-letéti őrzési, valamint befektetési szolgáltatást, amelyet levelező bankok, letéti bankok és értéktárak, elszámolást végző szervezetek és elszámolóházak nyújtanak a tőzsdei kereskedelemben részt vevő származékos papírokkal kapcsolatban - olyan külön megállapodások alapján dokumentálnak, amelyeket időről időre az EKB hagy jóvá.

4. cikk

Záró rendelkezések

Az iránymutatás címzettjei a résztvevő tagállamok nemzeti bankjai.

Az iránymutatás 2000. február 3-tól hatályos.

Az iránymutatást az Európai Közösségek Hivatalos Lapjában közzé kell tenni.

Kelt Frankfurt am Mainben, 2000. február 3-án.

az EKB Kormányzótanácsa részéről

Willem F. Duisenberg

--------------------------------------------------

1. MELLÉKLET

EKB-MELLÉKLET [1]

Ezen EKB-melléklet rendelkezéseit - azok szerves részeként - csatolni kell minden olyan szerződésmintához, amelynek alapján az EKB devizatartalékokat megtestesítő eszközeit érintő, fedezeti biztosítékkal ellátott műveleteket (ideértve mindenfajta visszavásárlási megállapodást, fordított visszavásárlási megállapodást, buy/sell-back agreement-et, sell/buy-back agreement-et, értékpapír-kölcsönzési megállapodásokat és háromoldalú repo-konstrukciókat), illetve tőzsdén kívüli derivatív műveleteket bonyolítanak le, összhangban az Európai Központi Bank devizatartalékokat megtestesítő eszközök nemzeti központi bankok általi kezeléséről, valamint az Európai Központi Bank devizatartalékokat megtestesítő eszközeit érintő műveletek jogi dokumentációjáról szóló EKB/2000/1 iránymutatással.

1. E melléklet rendelkezései kiegészítő szabályok, amelyek (a szerződésminta megnevezése, amelyre a melléklet vonatkozik) megállapodásra vonatkoznak az Európai Központi Bank (EKB) és (az ügyletben részt vevő másik fél megnevezése) között -n (a megállapodás kelte) jött létre. A melléklet rendelkezései a megállapodáshoz csatoltan és abba beépítetten a megállapodás szerves részét képezik. Ha és amennyiben a megállapodás valamely rendelkezése (kivéve e melléklet rendelkezéseit), vagy az EKB és az ügyletben résztvevő másik fél között … -án (a nettósítási keretmegállapodás kelte) között létrejött EKB nettósítási keretmegállapodás, ideértve a megállapodás egyéb kiegészítő feltételeit és kikötéseit, mellékletét vagy jegyzékét, olyan rendelkezéseket tartalmaz, amelyek nincsenek összhangban e melléklet rendelkezéseivel, vagy céljukat, illetve hatásukat tekintve azoktól eltérnek, e melléklet rendelkezései az irányadók és a szóban forgó rendelkezések helyett e melléklet rendelkezéseit kell alkalmazni.

2. Ha törvény vagy rendelet másképp nem rendelkezik, az ügyletben részt vevő másik fél vállalja, hogy bizalmasan kezeli és harmadik személyek előtt semmilyen körülmények között nem fedi fel az EKB-ra vonatkozó és attól a jogviszony során tudomására jutott információkat vagy értesüléseket, ideértve korlátozás nélkül minden olyan információt, amely a megállapodás fennállására vagy feltételeire (ideértve e mellékletet), vagy az ügyletben részt vevő másik fél és az EKB között a megállapodás révén létrejövő kapcsolatra vonatkozik, valamint az EKB nevét semmilyen reklám- és promóciós anyagban nem használja fel.

3. Az ügyletben részt vevő másik fél írásban, az elvárható legrövidebb időn belül értesíti az EKB-t i. eszközeinek vagy lényegében összes vagyonának konszolidációjáról vagy egyesítéséről, egy másik gazdasági egység részére történő átruházásáról; ii. felszámoló, csődgondnok, végelszámoló vagy hasonló funkciójú tisztviselő kinevezéséről, vagy az ügyletben részt vevő másik fél felszámolásával vagy reorganizációjával kapcsolatos és minden hasonló eljárás megindulásáról; vagy (iii) az ügyletben részt vevő nevének megváltozásáról.

4. Az EKB kifejezetten fenntartja magának az állami joghatóság alóli mentességet; beleértve valamennyi jogvédelmi intézkedés, úgymint végrehajtási intézkedés és az EKB vagyonát érintő ideiglenes (a bíróság ítéletét megelőző vagy azt követő) biztosítási intézkedés alóli mentességet, minden esetben az alkalmazandó jog által lehetséges legszélesebb értelemben.

5. Nem vonatkozik az EKB-re semmiféle megszüntető és felmondási rendelkezés, amely az EKB csődjére, fizetésképtelenségére vagy hasonló eseményre hivatkozik.

6. Az ügyletben részt vevő másik fél vállalja, hogy főkötelezettként - és nem valamely egyéb szervezet képviseletében vagy megbízottjaként - szerződik (ideértve e mellékletet), továbbá hogy minden tranzakcióban főkötelezettként vesz részt.

[1] A melléklet eredeti szövege angol nyelven készült, amelyet az angol, francia és német nyelven megfogalmazott alapmegállapodásokba foglaltak. Az angol nyelvű alapmegállapodásokra az angol, illetve New York-i jog; a francia nyelvű alapmegállapodásokra a francia jog; a német nyelvű alapmegállapodásokra a német jog az irányadó. A melléklet más nyelvekre történő fordításai kizárólag magyarázó célokat szolgálnak és nem rendelkeznek jogilag kötelező erővel.

--------------------------------------------------

2. MELLÉKLET

TÁRGYMUTATÓ

2a. melléklet

Az angol jog hatálya alá tartozó nettósítási keretmegállapodás

(Olyan szerződő felekkel, amelyek nem Franciaországban, Németországban vagy az Egyesült Államokban telepedtek le; angol nyelven megszövegezve)

2b. melléklet

A francia jog hatálya alá tartozó nettósítási keretmegállapodás

(A Franciaországban letelepedett szerződő felekkel; francia nyelven megszövegezve)

2c. melléklet

A német jog hatálya alá tartozó nettósítási keretmegállapodás

(A Németországban letelepedett szerződő felekkel; német nyelven megszövegezve)

2d. melléklet

A New York-i jog hatálya alá tartozó nettósítási keretmegállapodás

(Az Amerikai Egyesült Államokban letelepedett szerződő felekkel; angol nyelven megszövegezve)

--------------------------------------------------

3. MELLÉKLET

FEDEZETI BIZTOSÍTÉKKAL ELLÁTOTT ÉS TŐZSDÉN KÍVÜLI SZÁRMAZÉKOS MŰVELETEK MINTASZERZŐDÉSEI

1. Minden olyan, az EKB devizatartalékokat megtestesítő eszközeit érintő, fedezeti biztosítékkal ellátott műveletet, amely visszavásárlási megállapodást, fordított visszavásárlási megállapodást, buy/sell-back agreement-et, sell/buy-back agreementet foglal magába, az alábbi mintaszerződések alapján kell dokumentálni, az EKB által jóváhagyott, időközönként módosítható formában: a Franciaországban letelepedett szerződő felek számára: a "Convention-cadre AFB relative aux opérations de pension livrée"; a Németországban letelepedett szerződő felek számára: a "Rahmenvertrag für echte Pensiongeschäfte"; a Franciaországon és Németországon kívüli és az Egyesült Államokban nem letelepedett szerződő felek számára: a "PSA/ISMA Global Master Repurchase Agreement" és az Amerikai Egyesült Államokban letelepedett szerződő felek számára: a "The Bond Market Association Master Repurchase Agreement".

2. Az EKB devizatartalékokat megtestesítő eszközeit érintő valamennyi tőzsdén kívüli származékos műveletet az alábbi keretszerződések alapján kell dokumentálni, az EKB által jóváhagyott, időközönként módosítható formában: a Franciaországban letelepedett tranzakciós partnerek számára: a "Convention-cadre AFB relative aux opérations de marché à terme"; a Németországban letelepedett szerződő felek számára: a "Rahmenvertrag für Finanztermingeschäfte"; a Franciaországon és Németországon kívüli és az Egyesült Államokban nem letelepedett szerződő felek számára: az "1992 International Swaps and Derivatives Association Master Agreement" (többvalutás, nemzetközi, angol jog szerinti változat); és az Amerikai Egyesült Államokban letelepedett szerződő felek számára: az "1992 International Swaps and Derivatives Association Master Agreement" (többvalutás, nemzetközi, New York-i jog szerinti változat).

--------------------------------------------------